FNB gaan eienaars van gesteelde sluitkissies vergoedFNB het Donderdag bevestig dat hy in die proses is om kliënte te vergoed ná rooftogte by die bank se takke in Randburg, Parktown en Sunnypark in Gauteng in Desember. Duisende sluitkissies met verskeie waardevolle items daarin is gesteel en beskadig. Die waarde van die sluitkissies se inhoud word op etlike miljoene beraam. FNB het gesê dat hy kliënte billik sal vergoed vir byvoorbeeld die vervanging van trousertifikate, identiteitsdokumente, geboortesertifikate en paspoorte. Jacques Celliers, hoof- uitvoerende beampte van FNB, het gesê die bank berou die impak van hierdie voorvalle. Hy het ook gesê dat FNB-kliënte vergoed sal word vir bybetalings en ander koste rakende die terugeis van versekeringsmaatskappye in die gevalle waar kliënte suksesvolle eise ingedien het. Celliers het bygevoeg dat hulle ook moontlike vergoeding vir kliënte wie se sluitkissies gesteel of beskadig is en wat nie versekering het nie, sal bespreek. Volgens Celliers is hulle nie wetlik verplig om dit te doen nie. “Ons hoop dat hierdie pogings die negatiewe impak op ons kliënte kan beperk terwyl die ondersoeke nog hangende is,” het Celliers gesê. “Daar is ’n spesifieke span wat net werk om hierdie aangeleentheid te hanteer. FNB kan ongelukkig nie sê wanneer presies hierdie proses afgehandel sal wees nie omdat elke eis verskil.” FNB het onlangs die skorsing van drie werknemers van die Parktown-tak bevestig, maar wou nie kommentaar lewer oor die polisieondersoek nie.